Document ID: 32014R0124

UREDBA VIJEĆA (EU) br. 124/2014
od 10. veljače 2014.
o izmjeni Uredbe (EU) br. 36/2012 o mjerama ograničavanja s obzirom na stanje u Siriji
VIJEĆE EUROPSKE UNIJE,
uzimajući u obzir Ugovor o funkcioniranju Europske unije, a posebno njegov članak 215.,
uzimajući u obzir Odluku Vijeća 2013/255/ZVSP od 31. svibnja 2013. o mjerama ograničavanja protiv Sirije (1),
uzimajući u obzir zajednički prijedlog Visokog predstavnika Unije za vanjske poslove i sigurnosnu politiku i Europske komisije,
budući da:
(1)
Uredbom Vijeća (EU) br. 36/2012 (2) provodi se većina mjera predviđenih u Odluci 2013/255/ZVSP.
(2)
Vijeće je 10. veljače 2014. donijelo Odluku 2014/74/ZVSP (3) o izmjeni Odluke 2013/255/ZVSP.
(3)
U Uredbi (EU) br. 36/2012 trebalo bi predvidjeti daljnje odstupanje od zamrzavanja imovine s ciljem oslobađanja sredstava ili gospodarskih izvora subjekata u državnom vlasništvu Sirije ili Središnje banke Sirije u svrhu izvršavanja plaćanja u ime Sirijske Arapske Republike Organizaciji za zabranu kemijskog oružja (OPCW) za aktivnosti povezane s misijom provjere OPCW-a i uništavanjem sirijskog kemijskog oružja.
(4)
Navedena je mjera obuhvaćena područjem primjene Ugovora i stoga je radi njezine provedbe potrebno regulatorno djelovanje na razini Unije, posebno kako bi se osiguralo da ju gospodarski subjekti u svim državama članicama primjenjuju na jednak način.
(5)
Uredbu (EU) br. 36/2012 stoga bi trebalo na odgovarajući način izmijeniti,
DONIJELO JE OVU UREDBU:
Članak 1.
U članku 16. prvom stavku Uredbe (EU) br. 36/2012 dodaje se sljedeća točka:
„(i)
namijenjeni isključivo za plaćanja koja u ime Sirijske Arapske Republike izvršavaju subjekti u državnom vlasništvu Sirije ili Središnja banka Sirije, kako su navedeni u prilozima II. i II.a, OPCW-u za aktivnosti povezane s misijom provjere OPCW-a i uništavanjem sirijskog kemijskog oružja, uključujući posebno plaćanja Posebnom fondu OPCW-a za aktivnosti povezane s potpunim uništenjem sirijskog kemijskog oružja izvan državnog područja Sirijske Arapske Republike.”
Članak 2.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 10. veljače 2014.

Labels: 13
18
2
5